‘Hartelose’ man gestraf vir moord op meisie, vier kindersDie huis waar die ma en die vier kinders geslaap het. Foto: Vrystaat SAPD ŉ 32-jarige man is Donderdag in die Vrystaat-hooggeregshof deur die regter as ŉ wrede en hartelose moordenaar beskryf nadat hy skuldig bevind is aan die moorde van vyf mense, waaronder vier kinders. Regter Martha Mbhele het die moordenaar, Lehlohonolo Joshua Tsiane, gevonnis vir moorde wat hy op 3 Maart verlede jaar in die Ratau-nedersetting in Thaba Nchu gepleeg het. Maroela Media het vroeër berig Mmokgo Maria Sepagela (24), Tsiane se destydse meisie, en vier kinders, tussen ses en nege jaar oud, het die oggend in haar huis geslaap toe Tsiane daar opgedaag het. ŉ Rusie het ontstaan en Tsiane het die huis verlaat, maar later met ŉ houer vol petrol teruggekeer. Hy het petrol oor die huis gegooi en dit aan die brand gesteek met die vyf mense steeds binne. Die kinders, Moleboheng Rethabile Sepagela (8), Malehlohonolo Dimakatso Sepagela (6), Rethabile Augustinah Ralebakeng (9) en Obakeng Junior Ralebakeng (8), het in die huis doodgebrand. Mmokgo kon daarin slaag om uit die brandende huis te kom, maar Tsiane het glo steeds buite gewag en haar na bewering met ŉ stok aangerand. Sy het ses dae later in ŉ hospitaal gesterf. Daar word beweer dat Tsiane na Ladybrand gevlug het waar hy by iemand se huis ingebreek het. Hy is later in hegtenis geneem en tot twee jaar tronkstraf gevonnis. Hy is daar by die gevangenis deur ondersoekbeamptes opgespoor en hy is in hegtenis geneem. Mbhele het Tsiane skuldig bevind op vyf aanklagte van moord en een aanklag van huisbraak met die opset om brandstigting te pleeg. Dit het tydens die verhoor aan die lig gekom Tsiane het Mmokgo daarvan beskuldig dat sy ander mans gesien het. Die rusie het ontstaan toe Tsiane ŉ selfoon wat hy vir Mmokgo gekoop het, wou terughê. Twee van die kinders wat dood is, was Mmokgo sŉ en twee was dié van ŉ vriend van haar. Mbhele het Tsiane tot vyf maal lewenslange tronkstraf gevonnis vir elke moordaanklag. Hy is ŉ bykomende sewe jaar tronkstraf gevonnis op die aanklag van brandstigting. Adv. Navilla Somaru, waarnemende direkteur van openbare vervolging in die Vrystaat, het die vonnis verwelkom. “Moord is nie ŉ oplossing vir enige geskil nie en dit is uiters hartseer dat onskuldige mense hul lewens deur die beskuldigde se optrede verloor het. Die vonnis wat opgelê is, is ŉ perfekte voorbeeld dat die hof nie geweld teen die kwesbaarstes in ons samelewing sal duld nie,” het Somaru gesê.